Takimi i Ministrave të Financave të BE-së
Borxhi grek vazhdon të jetë në krye të axhendës, ndërkohë që në pikëpyetje është e ardhmja e anëtarësimit të Britanisë
Ministrat e financave të BE-së u takuannë Bruksel duke vazhduar përpjekjet për arritjen e një marrëveshjeje për borxhin e Greqisë. Ndërkohë, Ministri i Financave të Britanisë, George Osborne, konfirmoi vendosmërinë për zhvillimin e një referendumi që do të vendosë të ardhmen e Britanisë në Bashkimin Evropian. Në përfundim të takimit, Komisioneri i BE-së për Euron dhe Dialogun Social, Valdis Dombrovskis, tha se negociatat për borxhin grek duhet të përshpejtohen që ky vend të arrijë të përballojë situatën e vështirë në të cilën ndodhet. Greqia kërkon kushte më të lehtësuara, ndërkohë që po përballet me mungesë fondesh, ç’ka mund ta çojë vendin në falimentim dhenjë dalje të mundshme nga blloku i Euros. Sipas agjensisë së lajmeve Reuters, në mungesë të fondeve, Greqia ka përdorur fondet e emergjencës, që çdo vend anëtar i FMN-sës duhet të mbajë për raste emergjencash. Sipas një zyrtari të Bankës Qendore të Greqisë gjithë llogaria u zbraz për të paguar këstin prej 750 milionë Eurosh për FMN-në, duke shmangur falimentimin për momentin, por duke nxjerrë kështu në pah se sa e dobët është gjendja financiare e Greqisë. Ndërkaq, Ministri britanik i Financave, George Osborne konfirmoi se qeveria e re britanike do të bashkëpunojë me partnerët evropianë për reformimin e BE-së, ndërkohë që pritet zhvillimi i një referendumi në Britani për të vendosur të ardhmen e këtij vendi në bllokun prej 28-vendesh. Premtimi për një referendum deri në fund të vitit 2017 në lidhje me anëtarësimin në BE, ishte pika kryesore e programit elektoral të konservatorëve në Britani për zgjedhjet e sapozhvilluara. Ministri i Financave të Austrisë, Hans Joerg Schelling, tha se një referendum i tillë është një mënyrë për politikanët të shmangin marrjen e përgjegjësisë për vendime të vështira. Ai shtoi se Britania ka nevojë për BE-në dhe BE-së i duhet Britania dhe se kjo është arsyeja që të gjithë ndodhen në të njëjtën varkë.